
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
<RepeatBlock-Dec>Μέρος I – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης για το οικονομικό έτος 2023
1.	σημειώνει την επισήμανση ειδικού θέματος που εξέδωσε το Ελεγκτικό Συνέδριο όσον αφορά τους ετήσιους λογαριασμούς· αναγνωρίζει την απάντηση του Οργανισμού της Ευρωπαϊκής Ένωσης για τη Συνεργασία στον Τομέα της Ποινικής Δικαιοσύνης (Eurojust), και συγκεκριμένα ότι το υψηλό ποσοστό καθυστερήσεων πληρωμών οφειλόταν σε τεχνικές δυσκολίες στη διεκπεραίωση των συναλλαγών κατά τη χρήση του SUMMA, ενός νέου δημοσιονομικού, λογιστικού και χρηματοπιστωτικού συστήματος που βρίσκεται ακόμη σε πιλοτική φάση· καλεί την Eurojust να λάβει συγκεκριμένα μέτρα προκειμένου να ελαχιστοποιηθούν οι καθυστερήσεις πληρωμών και να διασφαλιστεί η πλήρης εφαρμογή του συστήματος·
2.	εκφράζει την ικανοποίησή του για την αύξηση του προϋπολογισμού της Eurojust το 2023 από 67 εκατομμύρια EUR σε 88 εκατομμύρια EUR (+ 31 %) και του προσωπικού της από 285 σε 298 υπαλλήλους (+ 5 %)· υπογραμμίζει ότι έχουν αυξηθεί οι υποθέσεις που διεκπεραιώνει η Eurojust (αύξηση 14 % για το 2023), με αποτέλεσμα να διεκπεραιωθούν πάνω από 13 000 υποθέσεις από την Eurojust, η οποία οργάνωσε επίσης 577 συνεδριάσεις συντονισμού και 21 κέντρα συντονισμού, παρείχε νομική, τεχνική, οικονομική και/ή επιχειρησιακή υποστήριξη σε 288 κοινές ομάδες έρευνας, διευκόλυνε την εκτέλεση 1 259 ευρωπαϊκών ενταλμάτων σύλληψης, συνέβαλε στη σύλληψη περισσότερων από 4 200 υπόπτων και στην κατάσχεση και/ή δέσμευση περιουσιακών στοιχείων εγκληματικής προέλευσης αξίας άνω του 1 δισεκατομμυρίου EUR, συνέταξε 1 013 επιχειρησιακά παραδοτέα για τη στήριξη υποθέσεων (αναλύσεις, νομικά σημειώματα κ.λπ.) και κατέστησε δυνατή τη χρήση 6 299 ευρωπαϊκών εντολών έρευνας· αναγνωρίζει την απάντηση της Eurojust στην οποία τονίζεται ότι ο Οργανισμός έχει επανεξετάσει τη διαδικασία καταχώρισης και αναφοράς περιστατικών μη συμμόρφωσης· 
3.	επαινεί τις προσπάθειες της Eurojust για την ψηφιοποίηση της δικαιοσύνης, και συγκεκριμένα την εφαρμογή ενός νέου συστήματος διαχείρισης υποθέσεων μετά την τελευταία τροποποίηση του κανονισμού για την Eurojust[footnoteRef:1], και την εφαρμογή της νέας πλατφόρμας συνεργασίας των ΚΟΕ[footnoteRef:2], και σημειώνει τον ρόλο της Eurojust ως σημείου επαφής για τρίτες χώρες και διεθνείς οργανισμούς όσον αφορά τα αιτήματα του ECRIS-TCN στο πλαίσιο ποινικών διαδικασιών·  [1:  Κανονισμός (ΕΕ) 2023/2131 του Ευρωπαϊκού Κοινοβουλίου και του Συμβουλίου, της 4ης Οκτωβρίου 2023, για την τροποποίηση του κανονισμού (ΕΕ) 2018/1727 του Ευρωπαϊκού Κοινοβουλίου και του Συμβουλίου και της απόφασης 2005/671/ΔΕΥ του Συμβουλίου, όσον αφορά την ψηφιακή ανταλλαγή πληροφοριών σε υποθέσεις τρομοκρατίας. (ΕΕ L, 2023/2131, 11.10.2023, ELI: http://data.europa.eu/eli/reg/2023/2131/oj).]  [2:  Κανονισμός (ΕΕ) 2023/969 του Ευρωπαϊκού Κοινοβουλίου και του Συμβουλίου, της 10ης Μαΐου 2023, για τη δημιουργία πλατφόρμας συνεργασίας με σκοπό την υποστήριξη της λειτουργίας των κοινών ομάδων έρευνας και για την τροποποίηση του κανονισμού (ΕΕ) 2018/1726 (ΕΕ L, 2023/969, 17.5.2023, ELI: http://data.europa.eu/eli/reg/2023/969/oj).] 

4.	τονίζει πόσο σημαντικό είναι το γεγονός ότι η Eurojust παρέχει διαρκή στήριξη στην Ουκρανία, μέσω της ΚΟΕ που διερευνά εικαζόμενα βασικά διεθνή εγκλήματα που διαπράχθηκαν στην Ουκρανία, μέσω της λειτουργίας της βάσης δεδομένων με αποδεικτικά στοιχεία για βασικά διεθνή εγκλήματα (CICED) για τη διατήρηση, την αποθήκευση και την ανάλυση αποδεικτικών στοιχείων για βασικά διεθνή εγκλήματα σε μια ενιαία, ασφαλή, κεντρική βάση δεδομένων, μέσω της διασφάλισης μια ασφαλούς μεθόδου διαβίβασης ψηφιακών δεδομένων για την υποβολή αποδεικτικών στοιχείων, και μέσω της ανάλυσης των εν λόγω αποδεικτικών στοιχείων· εκφράζει επίσης την ικανοποίησή του για το γεγονός ότι τέθηκε σε λειτουργία το νέο Διεθνές Κέντρο για τη δίωξη του εγκλήματος της επίθεσης κατά της Ουκρανίας (ICPA) στην Eurojust, με στόχο να υποστηριχθούν οι εθνικές έρευνες και να επιτευχθεί συμφωνία σχετικά με κοινές στρατηγικές έρευνας και δίωξης, μεταξύ άλλων με την ενεργή συμβολή στο έργο της ειδικής ομάδας «Δέσμευση και κατάσχεση», προκειμένου να διασφαλιστεί η αποτελεσματική εφαρμογή των κυρώσεων της ΕΕ σε ολόκληρη την Ευρωπαϊκή Ένωση·
5.	σημειώνει με ικανοποίηση την ισχυρή συνεργασία με τους οργανισμούς δικαιοσύνης και εσωτερικών υποθέσεων, ιδίως τη σύναψη νέας συμφωνίας συνεργασίας με την Ευρωπαϊκή Υπηρεσία Καταπολέμησης της Απάτης (OLAF), την έναρξη εξέτασης 15 νέων υποθέσεων στις οποίες η Eurojust υποστήριξε την Ευρωπαϊκή Εισαγγελία (EPPO), καθώς και τη συνεργασία σε 42 υποθέσεις με τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ), και τονίζει ότι η Eurojust και η Ευρωπόλ ξεκίνησαν ένα πιλοτικό έργο για τη συστηματική και διαρθρωτική ανταλλαγή δεδομένων για σκοπούς εντοπισμού συνδέσεων, το οποίο θα επανεξεταστεί στο πρώτο εξάμηνο του 2024· εκφράζει την ικανοποίησή του για το σχέδιο δράσης της Eurojust και της OLAF για την περίοδο 2022-2023 με στόχο την καταπολέμηση των εγκλημάτων που θίγουν τα οικονομικά συμφέροντα της Ευρωπαϊκής Ένωσης·
6.	σημειώνει με ικανοποίηση ότι η Eurojust εξακολουθεί να στηρίζει την Επιτροπή στην αναθεώρηση στο πλαίσιο των διαπραγματεύσεων για τις διεθνείς συμφωνίες συνεργασίας με τη Eurojust, μεταξύ της Ένωσης και 13 τρίτων χωρών, τις οποίες διαπραγματεύεται η Επιτροπή εξ ονόματος της ΕΕ.
Μέρος ΙΙ – Απαλλαγή όσον αφορά την εκτέλεση του προϋπολογισμού του Οργανισμού Θεμελιωδών Δικαιωμάτων της Ευρωπαϊκής Ένωσης για το οικονομικό έτος 2023
1.	σημειώνει την παρατήρηση του Ελεγκτικού Συνεδρίου σχετικά με τα επαναλαμβανόμενα υψηλά ποσοστά μεταφορών πιστώσεων που σχετίζονται με επιχειρησιακές δραστηριότητες, ύψους 6,4 εκατομμυρίων EUR (23 %) από τις διαθέσιμες πιστώσεις αναλήψεων υποχρεώσεων του 2023 στο 2024· σημειώνει ότι πρόκειται για χαμηλότερο ποσοστό από ό,τι το 2022, όταν το ποσοστό μεταφορών ήταν 26 %· εκφράζει την ικανοποίησή του για το γεγονός ότι το Ελεγκτικό Συνέδριο δήλωσε ότι οι πράξεις στις οποίες βασίζονται οι ετήσιοι λογαριασμοί του Οργανισμού Θεμελιωδών Δικαιωμάτων της Ευρωπαϊκής Ένωσης (FRA) για το οικονομικό έτος 2023 είναι, από κάθε ουσιώδη πλευρά, νόμιμες και κανονικές· τονίζει ότι ο προϋπολογισμός του για το 2023 ανήλθε σε 34 εκατομμύρια EUR· σημειώνει ότι ο FRA συνεχίζει να αντιμετωπίζει προβλήματα λόγω περιορισμένων οικονομικών και ανθρώπινων πόρων και εκφράζει για ακόμη μία φορά την ανησυχία του για αυτό· εκφράζει την ικανοποίησή του για το γεγονός ότι ο FRA κατάφερε να εκπληρώσει τους στόχους του και να υλοποιήσει τις δραστηριότητες που προβλέπονταν στο ετήσιο πρόγραμμα εργασίας του, παρά τη συνεχή έλλειψη ανθρώπινων και οικονομικών πόρων· σημειώνει ότι οι συνεδριάσεις και οι εκδηλώσεις που διοργανώθηκαν ή συνδιοργανώθηκαν ανήλθαν σε 421, αντί του στόχου που είχε τεθεί για 260, τα δε επικοινωνιακά υλικά ανήλθαν σε 1809, αντί του στόχου που είχε τεθεί για 250· σημειώνει με ικανοποίηση ότι ο FRA παρουσιάζει ιδιαίτερα υψηλό επίπεδο εκτέλεσης του προϋπολογισμού, άνω του 99%· θεωρεί ότι αυτό αποτελεί σημαντικό δείκτη χρηστής δημοσιονομικής διαχείρισης και τήρησης των αρχών του προϋπολογισμού· επικροτεί τη συνεργασία με άλλους οργανισμούς της ΕΕ, φορείς και την κοινωνία των πολιτών, προκειμένου να διασφαλιστεί η συμμόρφωση με τα θεμελιώδη δικαιώματα·
2.	επισημαίνει τον ρόλο του FRA ως βασικού θεματοφύλακα των θεμελιωδών δικαιωμάτων και του κράτους δικαίου, όπως κατοχυρώνονται στον Χάρτη των Θεμελιωδών Δικαιωμάτων, και επικροτεί τη στήριξή του προκειμένου να διασφαλιστεί ο σεβασμός, η προστασία και η πραγμάτωση των θεμελιωδών δικαιωμάτων στις υφιστάμενες και μελλοντικές νομικές πράξεις και πολιτικές της ΕΕ στον τομέα της ισότητας και της καταπολέμησης των διακρίσεων, όπως το δίκαιο και οι πολιτικές της ΕΕ για την καταπολέμηση του ρατσισμού, του αντισημιτισμού και της ισλαμοφοβίας, με τη στήριξη της συλλογής δεδομένων για την ισότητα και την εφαρμογή στρατηγικών για την ισότητα και την καταπολέμηση του ρατσισμού, όπως τα εθνικά στρατηγικά πλαίσια για τους Ρομά, καθώς και με την παροχή στοιχείων για την ενδιάμεση επανεξέταση της στρατηγικής για την ισότητα των ΛΟΑΤΚΙ 2020-2025, την προστασία της κοινωνίας των πολιτών και των υπερασπιστών των ανθρωπίνων δικαιωμάτων που διατρέχουν κίνδυνο, όπως και με τη στήριξη της αναθεώρησης της οδηγίας για τα δικαιώματα των θυμάτων, του σχεδίου δράσης για την καταπολέμηση του ρατσισμού και της στρατηγικής της ΕΕ για την καταπολέμηση του αντισημιτισμού και τη διαφύλαξη της εβραϊκής ζωής, και με την παροχή συμβουλών σχετικά με τη συμμόρφωση με τα θεμελιώδη δικαιώματα όσον αφορά την ανάπτυξη και τη χρήση συστημάτων ΤΝ και την εκτέλεση και τη χρήση των κονδυλίων της ΕΕ·
3.	τονίζει την καθοδήγηση και τη δέσμευση του FRA στον τομέα του ασύλου και της μετανάστευσης, των συνόρων και της διαλειτουργικότητας, καθώς και τη σημαντική εστίασή του στα θεμελιώδη δικαιώματα, στις διεθνείς υποχρεώσεις των κρατών μελών και στο δίκαιο της ΕΕ για τα ανθρώπινα δικαιώματα στον τομέα αυτό, συμπεριλαμβανομένης της συνεργασίας με τον Οργανισμό της Ευρωπαϊκής Ένωσης για το Άσυλο (EUAA) με στόχο να βελτιωθεί η κατανόηση της σημασίας των κηδεμόνων και των νόμιμων εκπροσώπων που βοηθούν ασυνόδευτα παιδιά που ζητούν διεθνή προστασία εντός της Ένωσης, και η κατάρτιση που παρέχεται στο προσωπικό της Ευρωπόλ, ώστε να ενισχυθεί η ευαισθητοποίηση και η κατανόηση των ζητημάτων που αφορούν τα θεμελιώδη δικαιώματα στα σχετικά επιχειρησιακά πλαίσια· εκφράζει την ικανοποίησή του για την έγκαιρη συμβολή του FRA στην εφαρμογή της οδηγίας για την προσωρινή προστασία σε σχέση με τους πρόσφυγες που εγκαταλείπουν την Ουκρανία, καθώς και στον εντοπισμό των προκλήσεων όσον αφορά την εφαρμογή του δικαίου της Ένωσης για τους επί μακρόν διαμένοντες, όπως και στον προσδιορισμό των αδυναμιών όσον αφορά τον κώδικα θεωρήσεων και των ενεργειών που μπορούν να πραγματοποιηθούν από την Ένωση και τα κράτη μέλη της για να μειωθούν οι θάνατοι στη θάλασσα· 
4.	εκφράζει την ικανοποίησή του για τη συμβολή του FRA στην αξιολόγηση του κανονισμού για την Ευρωπαϊκή Συνοριοφυλακή και Ακτοφυλακή[footnoteRef:3], τη συμμετοχή στις συνεδριάσεις του διοικητικού συμβουλίου του Ευρωπαϊκού Οργανισμού Συνοριοφυλακής και Ακτοφυλακής (Frontex) και τη συμπροεδρία του συμβουλευτικού φόρουμ του Frontex για τα θεμελιώδη δικαιώματα, καθώς και τη συνεργασία με τον υπεύθυνο θεμελιωδών δικαιωμάτων του Frontex·  [3:  Κανονισμός (ΕΕ) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) αριθ. 1052/2013 και (ΕΕ) 2016/1624 (ΕΕ L, 2019/1896, 14.11.2019, ELI: http://data.europa.eu/eli/reg/2019/1896/oj).] 

5.	σημειώνει με ικανοποίηση ότι ο FRA παρείχε ανάλυση και εμπειρογνωσία σχετικά με τα θεμελιώδη δικαιώματα για τη στήριξη των δραστηριοτήτων και του έργου άλλων οργανισμών της ΕΕ στον τομέα της δικαιοσύνης και των εσωτερικών υποθέσεων (ΔΕΥ), συμπεριλαμβανομένων του EUAA, του Frontex, της Ευρωπόλ, του Οργανισμού της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA) και του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου (CEPOL)· εκφράζει την ικανοποίησή του για τη συμβολή του FRA το 2023 στην προώθηση του σεβασμού των θεμελιωδών δικαιωμάτων, μεταξύ άλλων με την παροχή καθοδήγησης όσον αφορά τα κονδύλια της ΕΕ και την αντιμετώπιση των προκλήσεων που συνεπάγονται οι νέες τεχνολογίες· καλεί τον FRA να προσδιορίσει τον βαθμό στον οποίο το κράτος δικαίου και τα θεμελιώδη δικαιώματα είναι άρρηκτα συνδεδεμένα, καθώς και τον τρόπο με τον οποίο το έργο του θα μπορούσε να ενσωματωθεί ή να αναπτυχθεί σε συνέργεια με εκείνο της Ευρωπαϊκής Επιτροπής στο πλαίσιο της ετήσιας έκθεσης για το κράτος δικαίου· 
6.	εκφράζει την ικανοποίησή του για τη συνεργασία του FRA με τον Οργανισμό της Ευρωπαϊκής Ένωσης για την Κυβερνοασφάλεια (ENISA) όσον αφορά τη διασφάλιση της ιδιωτικότητας και της προστασίας των δεδομένων καθ’ όλη τη διάρκεια της ανάπτυξης και της υλοποίησης πρωτοβουλιών κυβερνοασφάλειας, καθώς και με τον eu-LISA όσον αφορά τη διασφάλιση ότι τηρούνται τα πρότυπα για τα θεμελιώδη δικαιώματα κατά τον σχεδιασμό και τη χρήση των συστημάτων ΤΠ.
Μέρος ΙΙΙ – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για το Άσυλο για το οικονομικό έτος 2023
1.	σημειώνει ότι το 2023 υποβλήθηκαν πάνω από 1,1 εκατομμύρια αιτήσεις διεθνούς προστασίας (+18 % σε σύγκριση με το 2022), και πάνω από 1 εκατομμύριο αποφάσεις για τη χορήγηση προσωρινής προστασίας εκδόθηκαν σε 29 χώρες ΕΕ+· επισημαίνει την ουσιαστική στήριξη που έχει παράσχει ο EUAA στα κράτη μέλη στο πλαίσιο αυτό[footnoteRef:4]· ζητεί επαρκή επίπεδα χρηματοδότησης για τον EUAA, ιδίως σε περίπτωση σημαντικής αύξησης των καθηκόντων που ανατίθενται στον Οργανισμό στο πλαίσιο της εφαρμογής του συμφώνου για τη μετανάστευση και το άσυλο· [4:  Στις χώρες ΕΕ+ περιλαμβάνονται τα κράτη μέλη της Ευρωπαϊκής Ένωσης (ΕΕ), καθώς και οι συνδεδεμένες χώρες Σένγκεν.] 

2.	σημειώνει την αύξηση του προϋπολογισμού του EUAA το 2023, από 208 εκατομμύρια EUR σε 228 εκατομμύρια EUR (+ 10 %), και του προσωπικού του, από 519 σε 529 υπαλλήλους (+ 2 %)· επισημαίνει ότι το Ελεγκτικό Συνέδριο διαπίστωσε στις εκθέσεις του για το 2017 και το 2020 ότι οι συμβάσεις του EUAA για τη μίσθωση χώρων στη Λέσβο και στη Ρώμη ήταν παράτυπες λόγω ανεπαρκούς ανταγωνισμού και μη συμμόρφωσης με την αρχή της οικονομίας, και κατά συνέπεια, όλες οι επακόλουθες πληρωμές στο πλαίσιο των εν λόγω συμβάσεων ήταν παράτυπες· υπενθυμίζει την παρατήρηση των ελεγκτών ότι έως το 2023 είχαν πραγματοποιηθεί τέτοιες παράτυπες πληρωμές συνολικού ύψους 123 800 EUR·
3.	εκφράζει την ικανοποίησή του για το γεγονός ότι τέθηκε σε λειτουργία η εφεδρική δύναμη επέμβασης για το άσυλο και, έως το τέλος του 2023, περιλάμβανε περίπου 350 εμπειρογνώμονες· εκφράζει τη λύπη του για το γεγονός ότι δεν έχει επιτευχθεί ακόμη ο προβλεπόμενος αριθμός των 500 εμπειρογνωμόνων, διότι ορισμένα κράτη μέλη καθυστέρησαν να ορίσουν τους αντίστοιχους εμπειρογνώμονές τους· καλεί τα κράτη μέλη να εκπληρώσουν τις υποχρεώσεις τους όσον αφορά τους εθνικούς εμπειρογνώμονες, προκειμένου να μη χρειάζεται ο Οργανισμός να βασίζεται σε εξωτερικούς αναδόχους·
4.	εκφράζει την ικανοποίησή του για το γεγονός ότι ο πρώτος υπεύθυνος θεμελιωδών δικαιωμάτων του EUAA ανέλαβε καθήκοντα στις 16 Μαΐου 2023· εκτιμά τη θέσπιση ενός ορατού και εύκολα προσβάσιμου μηχανισμού καταγγελιών που αναπτύχθηκε από τον υπεύθυνο θεμελιωδών δικαιωμάτων σε διαβούλευση με την Επιτροπή και το συμβουλευτικό φόρουμ·
5.	εκφράζει την ικανοποίησή του για την έγκριση της αναθεωρημένης στρατηγικής του EUAA για την εξωτερική συνεργασία[footnoteRef:5] και της στρατηγικής του όσον αφορά την ευπάθεια[footnoteRef:6]· υπογραμμίζει ότι και οι δύο θα πρέπει να χρησιμεύουν ως εγγύηση για την προστασία των θεμελιωδών δικαιωμάτων στα συστήματα ασύλου και υποδοχής των χωρών ΕΕ+·  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf ] 

6.	εκτιμά τις προσπάθειες του EUAA να προχωρήσει στην ψηφιοποίηση, μεταξύ άλλων με την έγκριση της στρατηγικής για την ψηφιακή καινοτομία στις διαδικασίες ασύλου και τα συστήματα υποδοχής[footnoteRef:7]· [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf ] 

7.	σημειώνει με ικανοποίηση ότι ο EUAA διοργάνωσε 1 000 σεμινάρια κατάρτισης και ότι υπάρχει συνεχής αύξηση του αριθμού των εκπαιδευόμενων υπαλλήλων ασύλου και υποδοχής και παραγόντων της κοινωνίας των πολιτών (+6 % σε σύγκριση με το 2022)· εκφράζει την ικανοποίησή του για την περαιτέρω ανάπτυξη του ευρωπαϊκού προγράμματος σπουδών για το άσυλο, με ενότητες κατάρτισης όπως αυτές που αφορούν την έμφυλη βία, την ευαλωτότητα και την κατάσταση των παιδιών στη διαδικασία ασύλου·
8.	επαναλαμβάνει την έκκληση που είχε διατυπώσει και πέρυσι, δηλαδή ο EUAA να ενημερώνει τακτικά το Κοινοβούλιο σχετικά με όλες τις έρευνες της OLAF.
Μέρος IV – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης για το οικονομικό έτος 2023
1.	εκφράζει τη λύπη του για το γεγονός ότι το 2023 ποσό ύψους 12,6 εκατ. EUR, το οποίο αντιστοιχεί στο 3,2 % των συνολικών διαθέσιμων πιστώσεων πληρωμών, ήταν μη συμμορφούμενες δαπάνες που υπερέβησαν το όριο σημαντικότητας που είχε οριστεί για τον έλεγχο, γεγονός που οδήγησε το Ελεγκτικό Συνέδριο στην έκδοση γνώμης με επιφύλαξη σχετικά με τη νομιμότητα και κανονικότητα των πληρωμών· καλεί τον eu-LISA να καταρτίσει λεπτομερές σχέδιο διορθωτικών μέτρων, το οποίο θα προβλέπει χρονοδιάγραμμα και λογοδοσία προκειμένου να εκλείψουν οι μη συμμορφούμενες δαπάνες· καλεί τον Οργανισμό να ενημερώνει τακτικά το Ελεγκτικό Συνέδριο σχετικά με την πρόοδο στην εφαρμογή του σχεδίου διορθωτικών μέτρων·
2.	σημειώνει με ανησυχία την επισήμανση ειδικού θέματος που εξέδωσε το Ελεγκτικό Συνέδριο όσον αφορά τους ετήσιους λογαριασμούς, λόγω δύο ενεργών συμβάσεων-πλαισίων· εκφράζει εκ νέου την ανησυχία του για το γεγονός ότι αρκετές παρατηρήσεις του Ελεγκτικού Συνεδρίου από προηγούμενα έτη είναι εν εξελίξει· καλεί τον eu-LISA να ανταποκριθεί στις παρατηρήσεις του Ελεγκτικού Συνεδρίου, να εντείνει τις προσπάθειές του για την εφαρμογή διορθωτικών μέτρων σε όλες τις υπόλοιπες περιπτώσεις μη συμμόρφωσης και να ενημερώσει την αρμόδια για την απαλλαγή αρχή σχετικά με την πρόοδο που έχει επιτευχθεί·
3.	σημειώνει τις προσπάθειες του eu-LISA για την επίτευξη των στόχων που τέθηκαν για το 2023 στο ενιαίο έγγραφο προγραμματισμού 2023-2025· σημειώνει με ικανοποίηση την πλήρη εφαρμογή του ανανεωμένου Συστήματος Πληροφοριών Σένγκεν (SIS) τον Μάρτιο και την ομαλή ενσωμάτωση της Κύπρου στο SIS τον Ιούλιο του 2023 καθώς και την ενσωμάτωση της Κροατίας στο Σύστημα Πληροφοριών για τις Θεωρήσεις (VIS)·
4.	σημειώνει τον νέο χάρτη πορείας για τη διαλειτουργικότητα· εκφράζει τη λύπη του για το γεγονός ότι το νέο χρονοδιάγραμμα για την ανάπτυξη και τη διαλειτουργικότητα των συστημάτων πληροφοριών της ΕΕ ήταν αναγκαίο λόγω καθυστερήσεων στην ανάπτυξη του συστήματος εισόδου/εξόδου (ΣΕΕ), του Ευρωπαϊκού Συστήματος Πληροφοριών και Αδειοδότησης Ταξιδιού (ETIAS) και του Ευρωπαϊκού Συστήματος Πληροφοριών Ποινικού Μητρώου για υπηκόους τρίτων χωρών (ECRIS-TCN)· καλεί τον eu-LISA να δώσει προτεραιότητα στην ταχεία εφαρμογή των εν λόγω συστημάτων πληροφοριών και να ορίσει νέα συγκεκριμένη ημερομηνία έναρξης λειτουργίας· υπογραμμίζει ότι η ταχεία, αποτελεσματική και αξιόπιστη ανταλλαγή πληροφοριών είναι ζωτικής σημασίας για τη διατήρηση και την ενίσχυση του χώρου ελευθερίας, ασφάλειας και δικαιοσύνης της Ένωσης·
5.	εκφράζει την ικανοποίησή του για το γεγονός ότι ο eu-LISA επικεντρώθηκε επίσης στην κυβερνοασφάλεια και στην καταπολέμηση των απειλών στον κυβερνοχώρο, ιδίως προβαίνοντας στις αναγκαίες προετοιμασίες για τις υποχρεώσεις που απορρέουν από τους νέους κανονισμούς της Ένωσης για την ασφάλεια των πληροφοριών και την κυβερνοασφάλεια· επισημαίνει το γεγονός ότι ο eu-LISA διαχειρίζεται και διατηρεί πλατφόρμα παρακολούθησης της ασφάλειας, σχέδιο συμβάντων κυβερνοασφάλειας, εγχειρίδια αντίδρασης και ρυθμίσεις επιφυλακής 24/7 για τη διασφάλιση του έγκαιρου εντοπισμού και της έγκαιρης αντίδρασης σε κυβερνοαπειλές· εκφράζει την ικανοποίησή του για τον ρόλο του eu-LISA στη στήριξη διυπηρεσιακών ασκήσεων κυβερνοασφάλειας σε συνεργασία με το δίκτυο οργανισμών ΔΕΥ (JHAAN)· 
6.	εκφράζει την ικανοποίησή του για το γεγονός ότι ο eu-LISA ξεκίνησε προετοιμασίες για την ανάληψη της επιχειρησιακής διαχείρισης του συστήματος e-CODEX (επικοινωνία μέσω επιγραμμικής ανταλλαγής δεδομένων στον τομέα της ηλεκτρονικής δικαιοσύνης), καθώς και για το γεγονός ότι ξεκίνησε επίσης τις προετοιμασίες για τον σχεδιασμό και την ανάπτυξη της πλατφόρμας συνεργασίας των κοινών ομάδων έρευνας, με στόχο να καταστεί δυνατή η ασφαλής ηλεκτρονική ανταλλαγή πληροφοριών για διασυνοριακές ποινικές έρευνες· σημειώνει την επανεξέταση των κανόνων για την πρόληψη και τη διαχείριση συγκρούσεων συμφερόντων όσον αφορά τους εκπροσώπους του διοικητικού συμβουλίου και των συμβουλευτικών ομάδων.

Μέρος V – Απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνοριοφυλακής και Ακτοφυλακής για το οικονομικό έτος 2023
1.	σημειώνει τη σημαντική αύξηση των επιστροφών, δεδομένου ότι ο Frontex υπερέβη τον στόχο των 20 000 επιστροφών και υποστήριξε συνολικά 39 239 επιστροφές, συμπεριλαμβανομένης της εντυπωσιακής αύξησης κατά 87 % των εκούσιων επιστροφών και της αύξησης των αναγκαστικών επιστροφών κατά 20 % σε σύγκριση με το 2022· εκφράζει την ικανοποίησή του για την ενισχυμένη στήριξη που παρέχεται στα κράτη μέλη όσον αφορά τη βοήθεια μετά την επιστροφή και μετά την άφιξη, δεδομένου ότι ο Frontex υπερέβη τον στόχο του για 5 000 περιπτώσεις στο κοινό σύστημα επανένταξης και διεκπεραίωσε 6 438 υποθέσεις το 2023·
2.	σημειώνει τη σταδιακή επέκταση της συνεργασίας με τρίτες χώρες καθ’ όλη τη διάρκεια του 2023, η οποία χαρακτηρίζεται από διάφορες δραστηριότητες, όπως επισκέψεις εξοικείωσης, αποστολές ταυτοποίησης και εργαστήρια, και συνολικά περιλαμβάνει 36 πρωτοβουλίες που αποσκοπούν στην ενίσχυση της συνεργασίας·
3.	τονίζει τον καίριο ρόλο και το κύριο καθήκον του Frontex όσον αφορά την προστασία των εξωτερικών συνόρων της Ένωσης· αναγνωρίζει τον ουσιαστικό ρόλο που διαδραματίζει επίσης ο Frontex στις επιχειρήσεις έρευνας και διάσωσης (SAR), δεδομένου ότι ανέπτυξε θαλάσσιους και εναέριους πόρους σε κοινές επιχειρήσεις για την αντιμετώπιση 785 περιστατικών στα οποία εμπλέκονταν 43 508 μετανάστες, γεγονός που αναδεικνύει την κρίσιμη συμβολή του Frontex στις ανθρωπιστικές προσπάθειες· σημειώνει με ανησυχία ότι, το 2023, η Statista εκτιμά ότι 3105 μετανάστες έχασαν τη ζωή τους ενώ προσπαθούσαν να διασχίσουν τη Μεσόγειο Θάλασσα· τονίζει την ανάγκη να ενταθούν οι προσπάθειες για την πρόληψη της παράνομης διακίνησης και εμπορίας ανθρώπων·
4.	επισημαίνει τη θετική πρόοδο στην υλοποίηση των στόχων για τα θεμελιώδη δικαιώματα, συμπεριλαμβανομένης της εν εξελίξει εκτέλεσης του σχεδίου δράσης για τα θεμελιώδη δικαιώματα και της ανεξάρτητης αξιολόγησης της συμμόρφωσης του Οργανισμού με το πλαίσιο θεμελιωδών δικαιωμάτων, σύμφωνα με τον κανονισμό για την Ευρωπαϊκή Συνοριοφυλακή και Ακτοφυλακή· εκφράζει την ικανοποίησή του για το γεγονός ότι ο Frontex δίνει με ενεργό τρόπο συνέχεια στις καταγγελίες που σχετίζονται με τα θεμελιώδη δικαιώματα, η πλειονότητα των οποίων απορρίπτεται λόγω μη παραδεκτού· τονίζει ότι είναι σημαντική η στενή συνεργασία με τις εθνικές αρχές ώστε να διασφαλιστεί ότι θα δίνεται επαρκώς συνέχεια σε ισχυρισμούς για παραβιάσεις των θεμελιωδών δικαιωμάτων σύμφωνα με τους εθνικούς μηχανισμούς για τα θεμελιώδη δικαιώματα· τονίζει ότι οι υπάλληλοι του Frontex πρέπει να αποφεύγουν τη συμμετοχή σε ενέργειες που θα μπορούσαν να παραβιάζουν άμεσα ή έμμεσα τα θεμελιώδη δικαιώματα· εκφράζει την ικανοποίησή του για την ενισχυμένη δέσμευση του Frontex όσον αφορά τη διαφάνεια και τη λογοδοσία· τονίζει ότι απαιτούνται πιο λεπτομερείς πληροφορίες μετά τις επιχειρήσεις·
5.	υποστηρίζει τις συνεχείς προσπάθειες του Frontex προς ενίσχυση του υπευθύνου θεμελιωδών δικαιωμάτων του, και επισημαίνει ότι το 2023 απασχολούνταν 46 παρατηρητές θεμελιωδών δικαιωμάτων· τονίζει ότι είναι σημαντικό να διασφαλιστεί ότι όλοι οι παρατηρητές θεμελιωδών δικαιωμάτων προσλαμβάνονται σε βαθμό AD, ώστε να ενισχυθούν περαιτέρω οι ικανότητες και η ανεξαρτησία τους· αναγνωρίζει ότι ο Frontex έχει λάβει σημαντικά μέτρα για να ανταποκριθεί στις γνωμοδοτήσεις του υπευθύνου θεμελιωδών δικαιωμάτων, ιδίως σε θέματα όπως η ενσωμάτωση της διάστασης του φύλου και η εμπορία ανθρώπων·
6.	σημειώνει με ικανοποίηση ότι οι περισσότεροι στόχοι για τα θεμελιώδη δικαιώματα επιτεύχθηκαν το 2023, γεγονός που συμβάλλει ώστε ο Frontex να ακολουθεί στις επιχειρήσεις μια πιο εύρωστη προσέγγιση που βασίζεται περισσότερο στα δικαιώματα· εκφράζει τη λύπη του, παρά τις επίσημες απαντήσεις του εκτελεστικού διευθυντή του Frontex, για το γεγονός ότι δεν ελήφθησαν συγκεκριμένα μέτρα όσον αφορά ορισμένες από τις γνώμες που εξέδωσε ο υπεύθυνος θεμελιωδών δικαιωμάτων, και ζητεί επομένως να συνεχιστεί η εστίαση στην υλοποίηση των εν λόγω συγκεκριμένων μέτρων με βάση τις συστάσεις του υπευθύνου θεμελιωδών δικαιωμάτων και να ενισχυθεί περαιτέρω το πλαίσιο του Frontex για τα ανθρώπινα δικαιώματα·
7.	αναγνωρίζει ότι το 2023 ελήφθησαν 217 αναφορές για περιστατικά σε σχέση με εικαζόμενες παραβιάσεις θεμελιωδών δικαιωμάτων, υποβλήθηκαν 104 αναφορές σοβαρών περιστατικών, εκ των οποίων οι 48 σχετίζονταν με τα θεμελιώδη δικαιώματα, ελήφθησαν 67 καταγγελίες μέσω του μηχανισμού καταγγελιών του Frontex, ξεκίνησαν 55 έρευνες σοβαρών περιστατικών το 2023 και περατώθηκαν 39 σοβαρά περιστατικά, ενώ σχεδόν στο 50 % των υποθέσεων που περατώθηκαν διαπιστώθηκε ότι πιθανότατα σημειώθηκαν παραβιάσεις των θεμελιωδών δικαιωμάτων· αναγνωρίζει ότι οι έρευνες που διεξήχθησαν αναδεικνύουν επίσης τη δέσμευση του Frontex για διαφάνεια, λογοδοσία και συνεχή βελτίωση·
8.	παροτρύνει τον Frontex να διασφαλίσει, χωρίς περαιτέρω καθυστέρηση, την πλήρη εφαρμογή όλων των συστάσεων των ευρωπαϊκών οργάνων ελέγχου και εξέτασης, ιδίως εκείνων της OLAF και της ομάδας εργασίας του Ευρωπαϊκού Κοινοβουλίου για τον έλεγχο του Frontex, της Ευρωπαίας Διαμεσολαβήτριας, του Ελεγκτικού Συνεδρίου και της ομάδας εργασίας του Frontex για τα θεμελιώδη δικαιώματα και τις νομικές επιχειρησιακές πτυχές των επιχειρήσεων (WG FRaLO)·
9.	σημειώνει με ανησυχία ότι από το 2018 το Ελεγκτικό Συνέδριο επισημαίνει υψηλό επίπεδο μεταφορών και ακυρώσεων από τον Frontex και ότι το πρόβλημα αυτό εξακολουθεί να υφίσταται το 2023· σημειώνει, επιπλέον, ότι ο Frontex εξακολουθεί να δυσκολεύεται να ανταποκριθεί στην απαιτούμενη πλήρωση θέσεων, όπως ορίζεται στον πίνακα προσωπικού του, και ότι το πρόβλημα αυτό υφίσταται επίσης τουλάχιστον από το 2018· εφιστά την προσοχή στη συνεχιζόμενη ανησυχία του Ελεγκτικού Συνεδρίου όσον αφορά την έλλειψη κανόνων για τις δηλωθείσες συγκρούσεις συμφερόντων σε σχέση με τις διαδικασίες πρόσληψης στον Frontex·
10.	σημειώνει την επισήμανση ειδικού θέματος στους ετήσιους λογαριασμούς που εξέδωσε το Ελεγκτικό Συνέδριο σχετικά με τον υπολογισμό των συνεισφορών των συνδεδεμένων χωρών Σένγκεν (ΣΧΣ), η οποία διατυπώθηκε το 2022· σημειώνει την απάντηση του Frontex ότι οι υπολογισμοί αυτοί ακολουθούν καθιερωμένες πρακτικές που έχουν εγκριθεί από το διοικητικό συμβούλιο και την Επιτροπή· καλεί την Επιτροπή να επανεξετάσει τις εν λόγω συμφωνίες για να διασφαλίσει μεγαλύτερη συνέπεια στη μέθοδο καθορισμού των συνεισφορών προς την Ένωση και τους οργανισμούς της·
11.	καλεί την Επιτροπή, υπό το πρίσμα της δύσκολης μεταναστευτικής κρίσης, ιδίως μετά την έναρξη ισχύος του συμφώνου για τη μετανάστευση και το άσυλο, και των υβριδικών επιχειρήσεων της Ρωσία και της Λευκορωσίας, να δώσει συνέχεια στη δήλωση της Προέδρου της Επιτροπής, Ursula von der Leyen, του Ιουλίου του 2024, στην οποία αναφέρεται ότι ο Frontex είναι σε θέση να αυξήσει περαιτέρω το προσωπικό του σε έως και 30 000 υπαλλήλους· υπογραμμίζει ότι με την επέκταση αυτή θα βελτιωθεί σημαντικά η ικανότητα του Frontex να αντιμετωπίζει και να διαχειρίζεται τις μεταναστευτικές ροές και να εγγυάται την ασφάλεια και τον σεβασμό για τα θεμελιώδη δικαιώματα στα εξωτερικά σύνορα της Ένωσης, με αποτέλεσμα να ενισχυθεί ο ζωτικός ρόλος του στην ευρύτερη μεταναστευτική στρατηγική της Ένωσης· καλεί την Επιτροπή να λάβει τα αναγκαία μέτρα για να παράσχει στον Frontex επαρκείς πόρους για την τρέχουσα γεωπολιτική κατάσταση και για την καταπολέμηση της παράνομης διακίνησης.
Μέρος VI – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για την Κατάρτιση στον Τομέα της Επιβολής του Νόμου για το οικονομικό έτος 2023
1.	αναγνωρίζει ότι ο CEPOL ενέτεινε τις προσπάθειές του για την παροχή ολοκληρωμένου χαρτοφυλακίου κατάρτισης σε όλους τους τομείς της Ευρωπαϊκής Πολυκλαδικής Πλατφόρμας κατά των Εγκληματικών Απειλών (EMPACT)· σημειώνει ότι το σοβαρό και οργανωμένο έγκλημα και το κυβερνοέγκλημα ήταν τα δημοφιλέστερα θέματα στα οποία συμμετείχε σχεδόν το 62 % του συνολικού αριθμού συμμετεχόντων το 2023· επισημαίνει ότι, κατά τον έλεγχο των πληρωμών βάσει σύμβασης-πλαισίου για υπηρεσίες οργάνωσης ταξιδιών και εκδηλώσεων, το Ελεγκτικό Συνέδριο παρατήρησε ότι ο CEPOL παρακολουθούσε την κατανάλωση της σύμβασης στο επίπεδο των πληρωμών και όχι των δημοσιονομικών δεσμεύσεων· συμφωνεί με το Ελεγκτικό Συνέδριο ότι η προσέγγιση αυτή δεν συνάδει με το άρθρο 111 του δημοσιονομικού κανονισμού της ΕΕ·
2.	εκφράζει την ικανοποίησή του για το γεγονός ότι ο CEPOL δημοσίευσε την ενδιάμεση επανεξέταση στο πλαίσιο της αξιολόγησης των στρατηγικών αναγκών κατάρτισης της ΕΕ για την περίοδο 2022-2025, στην οποία προσδιορίζονται οι νεοεμφανιζόμενες στρατηγικές ανάγκες κατάρτισης των υπαλλήλων επιβολής του νόμου σε επίπεδο ΕΕ·
3.	εκφράζει την ικανοποίησή του για το γεγονός ότι ο CEPOL συνέχισε να παρέχει ένα χαρτοφυλάκιο κατάρτισης σχετικά με τον κυβερνοχώρο μέσω της Ακαδημίας του CEPOL για το κυβερνοέγκλημα· εκφράζει την ικανοποίησή του για το γεγονός ότι χάρη στις ειδικές δραστηριότητες κατάρτισης βελτιώθηκαν οι γνώσεις σχετικά με το κυβερνοέγκλημα και οι κυβερνοϊκανότητες στην Ευρώπη στους τομείς της καταπολέμησης της σεξουαλικής εκμετάλλευσης παιδιών, των συστημάτων διαδικτυακής απάτης και των κυβερνοεπιθέσεων, καθώς και για το γεγονός ότι ο CEPOL ανέπτυξε το πρώτο ειδικό εργαστήριο για την τεχνητή νοημοσύνη·
4.	σημειώνει με λύπη ότι οι δραστηριότητες κατάρτισης στον τομέα των θεμελιωδών δικαιωμάτων και της προστασίας των δεδομένων μειώθηκαν το 2023 (19 δραστηριότητες με 2 063 συμμετέχοντες) σε σύγκριση με το 2022 (30 δραστηριότητες με 4 014 συμμετέχοντες)· υπογραμμίζει ότι βασικός στόχος του CEPOL είναι η στήριξη, η ανάπτυξη, η εφαρμογή και ο συντονισμός της κατάρτισης των υπαλλήλων επιβολής του νόμου, με ιδιαίτερη έμφαση στην προστασία των ανθρωπίνων δικαιωμάτων και των θεμελιωδών ελευθεριών στο πλαίσιο της επιβολής του νόμου· αναγνωρίζει ταυτόχρονα ότι ο συνολικός αριθμός των συμμετεχόντων αυξήθηκε σε 46 431· καλεί τον CEPOL να ενισχύσει τη διαφάνεια στον σχεδιασμό και την παρακολούθηση της εκπλήρωσης αυτών των αναγκών κατάρτισης, ιδίως στο πλαίσιο νέων προκλήσεων, όπως ο ενισχυόμενος ρόλος της τεχνολογίας στην επιβολή του νόμου.
Μέρος VII – Απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Παρακολούθησης Ναρκωτικών και Τοξικομανίας για το οικονομικό έτος 2023
1.	σημειώνει ότι, την 1η Ιουλίου 2023, τέθηκε σε ισχύ ο νέος κανονισμός του Οργανισμού της Ευρωπαϊκής Ένωσης για τα Ναρκωτικά (EUDA)[footnoteRef:8], για την κατάργηση και αντικατάσταση του κανονισμού για το Ευρωπαϊκό Κέντρο Παρακολούθησης Ναρκωτικών και Τοξικομανίας (EMCDDA)[footnoteRef:9], και εκφράζει την ικανοποίησή του για τη νέα, ευρύτερη εντολή του EUDA· υπενθυμίζει ότι ο κανονισμός EUDA αποσκοπεί στην αντιμετώπιση του φαινομένου των ναρκωτικών με μια ολιστική και τεκμηριωμένη προσέγγιση και καλεί τον Οργανισμό να διασφαλίσει την πλήρη υλοποίηση της νέας εντολής του· σημειώνει την αύξηση του προϋπολογισμού του EMCDDA το 2023, από 26 εκατομμύρια EUR σε 29 εκατομμύρια EUR (+13 %), και τη μείωση του προσωπικού του, από 110 σε 101 υπαλλήλους (-1 %)· [8:  Κανονισμός (ΕΕ) 2023/1322 του Ευρωπαϊκού Κοινοβουλίου και του Συμβουλίου, της 27ης Ιουνίου 2023, σχετικά με τον Οργανισμό της Ευρωπαϊκής Ένωσης για τα Ναρκωτικά (EUDA) και την κατάργηση του κανονισμού (ΕΚ) αριθ. 1920/2006 (ΕΕ L, 2023/1322, 30.6.2023, ELI: http://data.europa.eu/eli/reg/2023/1322/oj). ]  [9:  Κανονισμός (ΕΚ) αριθ. 1920/2006 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με το Ευρωπαϊκό Κέντρο Παρακολούθησης Ναρκωτικών και Τοξικομανίας (OJ L, 1920/2006, 27.12.2006, ELI: http://data.europa.eu/eli/reg/2006/1920/oj).] 

2.	εκφράζει την ικανοποίησή του για τη συμβολή του EMCDDA στην EMPACT και στα επιχειρησιακά σχέδια δράσης (ΕΣΔ) του κύκλου πολιτικής της ΕΕ για το οργανωμένο και το σοβαρό διεθνές έγκλημα· εκτιμά τη συμβολή του EMCDDA στον νέο χάρτη πορείας της ΕΕ για την ενίσχυση της καταπολέμησης της διακίνησης ναρκωτικών και των εγκληματικών δικτύων[footnoteRef:10]·  [10:  https://ec.europa.eu/commission/presscorner/detail/en/ip_23_4981 ] 

3.	εκφράζει την ικανοποίησή του για τις συνεχείς προσπάθειες του EMCDDA με σκοπό την υλοποίηση του συστήματος έγκαιρης προειδοποίησης της ΕΕ (EWS) σε συνεργασία με εταίρους στα κράτη μέλη· σημειώνει ότι κοινοποιήθηκαν 26 νέες ψυχοδραστικές ουσίες και ότι ο συνολικός αριθμός των νέων ψυχοδραστικών ουσιών που παρακολουθούνται επί του παρόντος είναι περίπου 950· εκφράζει την ικανοποίησή του για τις τεχνικές εκθέσεις που έχει δημοσιεύσει ο Οργανισμός·
4.	αναγνωρίζει ότι το EMCDDA εκπόνησε 30 επιστημονικές και θεσμικές δημοσιεύσεις το 2023, καθώς και το γεγονός ότι 14 επιστημονικά άρθρα και κεφάλαια βιβλίων συντάχθηκαν από το Κέντρο ή από κοινού με το Κέντρο, και εκφράζει την ικανοποίησή του για την επιστημονική και τεκμηριωμένη εμπειρογνωσία που παρέχει ο Οργανισμός·
5.	εκφράζει την ικανοποίησή του για το γεγονός ότι δημοσιεύτηκε η ψηφιοκεντρική και σπονδυλωτή ευρωπαϊκή έκθεση για τα ναρκωτικά 2023, καθώς και για το γεγονός ότι δημοσιεύτηκαν οι ενότητες για την αμφεταμίνη και την κάνναβη της κοινής έκθεσης EMCDDA-Ευρωπόλ με τίτλο «Εμπεριστατωμένη ανάλυση: Αγορές ναρκωτικών στην ΕΕ»·
6.	σημειώνει με ικανοποίηση ότι το EMCDDA παρείχε τακτική, πολύτιμη στήριξη και ενημέρωση σχετικά με τις πολιτικές για τα ναρκωτικά στους εθνικούς φορείς χάραξης πολιτικής και συντόνιζε προπαρασκευαστικές επιστημονικές επισκοπήσεις για τις βλάβες που σχετίζονται με τα ναρκωτικά, καθώς και τις σχετικές θεραπείες και πρακτικές μείωσης των βλαβών· τονίζει ότι είναι σημαντικό να συνεχιστεί αυτό το ουσιαστικό έργο ώστε να αντιμετωπιστούν εξελισσόμενες τάσεις και προκλήσεις και ζητεί την περαιτέρω ενίσχυση αυτών των δραστηριοτήτων με την προώθηση στενότερης συνεργασίας με τα κράτη μέλη και τη διασφάλιση της κατάλληλης διάδοσης των πορισμάτων σε ένα ευρύτερο κοινό, συμπεριλαμβανομένων των επαγγελματιών του τομέα της υγείας και του ευρέος κοινού·
7.	επισημαίνει ότι το EMCDDA κατάρτισε πάνω από 3 300 επαγγελματίες που εργάζονται στον τομέα της αντιμετώπισης των ναρκωτικών, συμπεριλαμβανομένων των εργαζομένων στον τομέα της υγείας, των υπαλλήλων επιβολής του νόμου και των υπευθύνων χάραξης πολιτικής εντός και εκτός της Ένωσης, και ότι στα οκτώ διαδικτυακά σεμινάρια που διοργάνωσε το EMCDDA συμμετείχαν περίπου 4 800 επαγγελματίες· χαιρετίζει τη συνεργασία με άλλους οργανισμούς της ΕΕ.
Μέρος VIII – Απαλλαγή όσον αφορά την εκτέλεση του προϋπολογισμού του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου για το οικονομικό έτος 2023
1.	εκφράζει ανησυχία για την παρατήρηση του Ελεγκτικού Συνεδρίου σχετικά με τη νομιμότητα και κανονικότητα συναλλαγών που συνδέονται με επιχειρησιακή επιχορήγηση που προορίζεται για τη χρηματοδότηση των δραστηριοτήτων των εθνικών αστυνομικών δυνάμεων σε ένα κράτος μέλος· σημειώνει ότι το Ελεγκτικό Συνέδριο κατέληξε στο συμπέρασμα ότι μέρος της επιχορήγησης, ύψους 279 000 EUR, ήταν παράτυπο· υπογραμμίζει ότι, κατόπιν αιτήματος του Ελεγκτικού Συνεδρίου, η Ευρωπόλ ανέφερε άλλες επιχορηγήσεις μέσω των οποίων επιστράφηκε ΦΠΑ για παρόμοιες δραστηριότητες το 2023, με αποτέλεσμα παράτυπες πληρωμές· λαμβάνει υπόψη την απάντηση της Ευρωπόλ ότι η Ευρωπόλ δεν θα θεωρεί πλέον τον ΦΠΑ επιλέξιμη δαπάνη για επιχειρησιακές επιχορηγήσεις, γεγονός που διασφαλίζει τη συμμόρφωση με τον δημοσιονομικό κανονισμό 2018/1046·
2.	σημειώνει με ικανοποίηση ότι, το 2023, η Ευρωπόλ αποδέχθηκε 107 856 επιχειρησιακές συνεισφορές, στήριξε 3 155 επιχειρήσεις, συγκρότησε 27 επιχειρησιακές ειδικές ομάδες, παρείχε 21 096 απαντήσεις πρώτης γραμμής στο SIENA και παρείχε αυξημένες επιχειρησιακές ικανότητες πληροφόρησης στις εθνικές αρχές, τα κράτη μέλη και τρίτα μέρη·
3.	επικροτεί την επιτυχή ανάπτυξη του PERCI (πλατφόρμα της ΕΕ για το παράνομο περιεχόμενο στο διαδίκτυο), ιδίως με την πλήρη εφαρμογή των συστάσεων του Ευρωπαίου Επόπτη Προστασίας Δεδομένων (ΕΕΠΔ)· εκφράζει την ικανοποίησή του για την ισχυρή συνεργασία με τον ΕΕΠΔ και για την κοινή ομάδα εργασίας που συνέστησε μαζί με τον Frontex για να δοθεί συνέχεια στις συστάσεις του ΕΕΠΔ σε σχέση με το πρόγραμμα PeDRA του Frontex (επεξεργασία δεδομένων προσωπικού χαρακτήρα για ανάλυση κινδύνου), στο πλαίσιο του οποίου αμφότεροι οι οργανισμοί έχουν έντονο ενδιαφέρον για την προστασία των θεμελιωδών δικαιωμάτων με παράλληλη προώθηση της ασφάλειας·
4.	ζητεί η συνεργασία μεταξύ της Ευρωπόλ και άλλων οργανισμών ΔΕΥ να είναι πλήρως διαφανής και να διασφαλίζεται η λογοδοσία σύμφωνα με τους κανόνες της ΕΕ για τη διαφάνεια, καθώς και τα θεμελιώδη δικαιώματα και τα πρότυπα προστασίας των δεδομένων·
5.	εκφράζει την ικανοποίησή του για την εφαρμογή του κανονισμού για την Ευρωπόλ[footnoteRef:11], όπως τροποποιήθηκε το 2022, ιδίως για τον ταχύ διορισμό υπευθύνου θεμελιωδών δικαιωμάτων τον Ιανουάριο του 2023, γεγονός που σηματοδοτεί ένα σημαντικό βήμα προς την ενίσχυση της δέσμευσης της Ευρωπόλ για τα ανθρώπινα δικαιώματα στις επιχειρήσεις της· [11:  Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L, 2016/794, 24.5.2016, ELI: http://data.europa.eu/eli/reg/2016/794/oj).] 

6.	σημειώνει με ανησυχία την αυξημένη στρατολόγηση παιδιών και νέων στο οργανωμένο έγκλημα· τονίζει τη σημασία μιας σαφούς και ολοκληρωμένης στρατηγικής για την πρόληψη και την καταπολέμηση αυτού του φαινομένου·
7.	εκτιμά τη συνεχιζόμενη και πολύτιμη στήριξη της Ευρωπόλ προς την Ουκρανία, ιδίως μέσω της συμμετοχής της στην κοινή ομάδα έρευνας που επικεντρώνεται στη διερεύνηση εικαζόμενων βασικών διεθνών εγκλημάτων που διαπράχθηκαν στην Ουκρανία· σημειώνει με ικανοποίηση τη δημιουργία επιχειρησιακής ειδικής ομάδας με στόχο την παροχή στοχευμένης στήριξης στις εν εξελίξει έρευνες για εγκλήματα πολέμου, γεγονός που αναδεικνύει τον καίριο ρόλο της Ευρωπόλ στη διεθνή δικαιοσύνη και τη λογοδοσία·
8.	αναγνωρίζει περαιτέρω τις προσπάθειες της Επιτροπής για μια ισχυρότερη και ασφαλέστερη Ευρώπη, όπως επισήμανε η Πρόεδρος Ursula von der Leyen στη δήλωσή της του 2024· καλεί την Επιτροπή να διπλασιάσει το προσωπικό της Ευρωπόλ και να αναγνωρίσει τον κεντρικό ρόλο της Ευρωπόλ στη διασφάλιση της ασφάλειας σε ολόκληρη την Ένωση καθώς και την ικανότητά της να αντιδρά σε αναδυόμενες απειλές· υπογραμμίζει περαιτέρω ότι η επέκταση αυτή θα ενισχύσει περαιτέρω την ικανότητα της Ευρωπόλ να στηρίζει τα κράτη μέλη στην καταπολέμηση του σοβαρού και οργανωμένου εγκλήματος, τόσο στο διαδίκτυο όσο και εκτός διαδικτύου, γεγονός που θα συμβάλει στην ενίσχυση της ασφάλειας και της προστασίας όλων των πολιτών στην Ευρώπη. 

</RepeatBlock-Dec>

<FootprintIntro>Σύμφωνα με το άρθρο 8 του παραρτήματος Ι του Κανονισμού, ο συντάκτης γνωμοδότησης δηλώνει ότι έλαβε εισηγήσεις από τις ακόλουθες οντότητες ή πρόσωπα κατά την εκπόνηση της γνωμοδότησης, μέχρι την έγκρισή της από την επιτροπή:</FootprintIntro>
	Οντότητα και/ή πρόσωπο

	European Border and Coast Guard Agency (“Frontex”)


Ο ανωτέρω κατάλογος συντάσσεται υπό την αποκλειστική ευθύνη του συντάκτη γνωμοδότησης.
Όταν φυσικά πρόσωπα προσδιορίζονται στον κατάλογο με το όνομά τους, με τα καθήκοντά τους ή και με τα δύο, ο συντάκτης γνωμοδότησης δηλώνει ότι υπέβαλε στα ενδιαφερόμενα φυσικά πρόσωπα τη Δήλωση περί ιδιωτικότητας αριθ. 484 του Ευρωπαϊκού Κοινοβουλίου (https://www.europarl.europa.eu/data-protect/index.do), η οποία ρυθμίζει τους όρους που ισχύουν για την επεξεργασία των προσωπικών τους δεδομένων και τα δικαιώματα που συνδέονται με την εν λόγω επεξεργασία.

	Veronika Cifrová Ostrihoňová, Sigrid Friis, Raquel García Hermida-Van Der Walle, Bart Groothuis, Irena Joveva, Fabienne Keller, Michael McNamara, Sophie Wilmès, Lucia Yar

	S&D
	Evin Incir, Marina Kaljurand, Juan Fernando López Aguilar, Evelyn Regner, Birgit Sippel, Krzysztof Śmiszek, Cecilia Strada, Marco Tarquinio, Carla Tavares, Alessandro Zan

	The Left
	Giuseppe Antoci, Gaetano Pedulla'



	13
	-

	ESN
	Alexander Sell, Milan Uhrík, Petar Volgin

	NI
	Erik Kaliňák

	PPE
	Javier Zarzalejos

	PfE
	Nikola Bartůšek, Jaroslav Bžoch, Marieke Ehlers, András László, Malika Sorel, Petra Steger, António Tânger Corrêa, Tom Vandendriessche

	0

	ECR
	Charlie Weimers

	The Left
	Rima Hassan, Anja Hazekamp

	Verts/ALE
	Jaume Asens Llodrà, Saskia Bricmont, Markéta Gregorová, Pär Holmgren, Erik Marquardt, Hannah Neumann



Υπόμνημα των χρησιμοποιούμενων συμβόλων:
+	:	υπέρ
-	:	κατά
0	:	αποχή

